《高阳台 题双溪蚱蜢载愁图》
清代·关锳

桐墨题欢，蒲帆卷恨，匆匆催上吴舲。何处停桡，前头有座旗亭。

绿濛濛地人家柳，忆当初、此地移筝。到如今、纸阁芦帘，记不分明。

人生但似江潮水，便两三枝桨，打也难分。已是离筵，休教酒又愁醒。

湖天如梦低归雁，怕芦花、不算飘零。一程程、风起潮声，雨做秋声。

作者简介：清浙江钱塘人，字秋芙。诸生蒋坦妻。工书、画、琴及诗词。多愁善病，诵经学佛。早卒，坦著《秋灯琐忆》记其事。有《三十六芙蓉诗存》、《梦影楼词》。